Coligny-moordsaak: Polisie ‘was onder druk’ ná seun se doodPhillip Schutte en Pieter Doorewaard Foto: ANA Die Noordwes-hooggeregshof het Woensdag gehoor dat die polisie nie die patoloog se bevindings oor die oorsaak van Matlhomola Mosweu se dood beïnvloed het nie. Brig. Clifford Kgorane, hoof van georganiseerde misdaad in Noordwes, het vir die hof gesê hy het vir dr. Ruweida Moorad, forensiese patoloog, twee weergawes van die moontlike oorsaak van Mosweu se dood gegee, een waar hy uit die bakkie gespring het en ŉ ander waar hy uit die bakkie gestamp is. Die staat voer aan Pieter Doorewaard (26) en Phillip Schutte (34) het Mosweu op 20 April 2017 by Rietvleiplaas naby Coligny aangerand en hom uit ŉ bewegende voertuig gestamp. Die mans het Mosweu glo daarvan beskuldig dat hy sonneblomme uit hul werkgewer, Pieter Karsten, se sonneblomland gesteel het. Die staat voer ook aan die twee mans het ŉ beweerde ooggetuie ontvoer, hom aangerand en gedreig om hom dood te maak as hy die voorval sou aanmeld. Hulle het glo sy selfoon gesteel en ŉ vuurwapen op hom gerig. Die twee het skuld ontken op al sewe aanklagte teen hulle. Kgorane het ook tydens kruisondervraging erken dat die polisie onder druk van die gemeenskap verkeer het om inhegtenisnemings te doen. Pieter Smit, prokureur vir die verdediging, het vir Kgorane gevra of dit as gevolg van die druk was dat hy die saak van ŉ geregtelike doodsondersoek na moord toe verander het. Kgorane het gesê hy het dit slegs gedoen ná hy die getuie ondervra het en sy verklaring gelees het. Smit het ook gevra hoekom Kgorane nie Maandag tydens ŉ ondersoek ter plaatse al die liggings wat deur die staat se sleutelgetuie, Bonakele Pakisi, uitgewys is besoek het nie. Pakisi het Maandag verskeie liggings uitgewys, onder meer waar hy glo gesien het hoe die twee beskuldigdes Mosweu uit ŉ bewegende voertuig stamp. Hy het glo gehoor hoe die seun roep: “Mamma, help, ek sterf!” Die getuie het verduidelik hy het naby ŉ plaashuis geloop toe hy gesien het hoe die twee mans Mosweu uitstamp. Toe hulle glo besef dat hy hulle gesien het, het hulle die oorledene opgelaai en wou by Pakisi hoor wat hy gesien het. Volgens Pakisi het hy aan die mans gesê hy het nie enigiets gesien nie, maar hulle het hom agterop die bakkie gelaai en met hom rondgery en hom gedreig. Hulle het uiteindelik na ŉ dam toe gery, ŉ vuurwapen op hom gerig en hom gedwing om alkohol te drink. Hulle het hom daarna glo beveel om voor ŉ bewegende bakkie te hardloop terwyl hulle skote op hom gevuur het. Pakisi beweer hy het gebraak, inmekaargestort en is daar agtergelaat. Pakisi het gesê Mosweu het die hele tyd agter in die bakkie gelê. Die twee beskuldigdes se saak is uiteindelik tot 6 Junie uitgestel, alhoewel die staat na verwagting nog getuies sal roep.